Oom Paul gesels oor Clarkson - RSGplus
Oom Paul gesels oor Clarkson
Oom Paul Uithaler by die twee Wolfkop-susters, Ester en Mary-Ann. Foto: Mariska Spoormaker
Oom Paul se groot onthou oor die klein sendingdorpie in die Tsitsikamma
Oom Paul Uithaler is al jare lank 'n inwoner van Uitenhage, maar hy onthou sy grootwordjare op Clarkson, 'n Morawiese Sendingstasie-dorpie in die Tsitsikamma langs die N2, nog baie goed.
Hy het onder meer aan Mariska Spoormaker vertel dat sy pa vir 37 jaar die pos te perd op Humansdorp gaan haal het.
Baie mense weet nie eers van dié bekoorlike plekkie nie, want dit is mos 120km per uur daarby verby op die N2-snelweg.
Luister na Oggend op RSG na dié gesprek.
Meer oor Clarkson
Clarkson is 'n voormalige sendingstasie van die Morawiese Sendinggenootskap in die Tsitsikamma (streek). Dit is in 1839 deur biskop H.P. Hallbeck met 5 kleurlinggesinne van Enon ('n Morawiese sendingstasie in die Suurberge naby Kirkwood in die Sondagsriviervallei) en 'n Fingo-hoofman met sy gevolg van kleinboere begin. William Wilberforce het 200 pond van sy vriend Thomas Clarkson ontvang vir gebruik op die nuwe sendingstasie. Clarkson was 'n groot yweraar vir die afskaffing van slawerny. Eerw. Halter van Enon het die stasie uitgelê met Kerkstraat as die enigste straat met die bruinmense aan die een kant en die Fingo's aan die ander kant van die straat. Desember 1840 is die eerste kerkgebou ingewy.